TQM บวก 3% หลังส่ง “อีซี่ เลนดิ้ง”ลุยสินเชื่อเต็มสูบ หวังโกยรายได้ 100 ลบ.ต่อปี
TQM บวก 3% หลังส่ง “อีซี่ เลนดิ้ง” ลุยสินเชื่อ ในไตรมาส 4 คาดปล่อยสินเชื่อเบี้ยประกัน 300 ลบ. กวาดรายได้ปีแรกกว่า 20 ลบ. ตั้งเป้าปี 65 ปล่อยสินเชื่อ 1.50 พันลบ. หวังโกยรายได้ 100 ลบ.ต่อปี
17 ก.ย. 2564

ผู้สื่อข่าวรายงานว่าวันนี้ (17 ก.ย. 2564) ราคาหุ้นบริษัท ทีคิวเอ็ม คอร์ปอเรชั่น จำกัด (มหาชน) หรือ TQM ณ เวลา 12.15 น. อยู่ที่ระดับ 112.00 บาท เพิ่มขึ้น 3.50 บาท หรือ 3.23% โดยทำจุดสูงสุดที่ 114.00 บาท และทำจุดต่ำสุดที่ 110.50 บาท ด้วยมูลค่าการซื้อขาย 139.38 ล้านบาท

โดยก่อนหน้านี้ ดร.อัญชลิน พรรณนิภา ประธาน TQM เปิดเผยว่า บริษัทฯเตรียมเข้าทำการตลาดในธุรกิจสินเชื่ออย่างเต็มรูปแบบ หลังบริษัท อีซี่ เลนดิ้ง จำกัด เพิ่งได้รับใบอนุญาตสินเชื่อส่วนบุคคลจากธนาคารแห่งประเทศไทย โดยบริษัทจะเริ่มให้บริการด้านสินเชื่อส่วนบุคคลเพื่อซื้อประกันภัยในไตรมาส 4 นี้ ซึ่งในระยะแรกจะเป็นการให้บริการแก่ลูกค้าที่ทำประกันภัยกับ TQM ทั้งประกันภัยรถยนต์ และประกันอื่นๆสำหรับการดำเนินธุรกิจใหม่ในครั้งนี้จะเป็นการช่วยลดค่าใช้จ่ายในต้นทุนที่สามารถลดได้ง่ายคือ ค่าใช้จ่ายที่บริษัทฯต้องจ่ายดอกเบี้ย บัตรเครดิตแก่สถาบันการเงิน และเป็นการเพิ่มรายได้แบบออแกนิคให้กับ TQM
ขณะเดียวกันด้วยเข้าใจในสถานการณ์ปัจจุบันที่เกิดขึ้นทำให้หลายคนต้องแบกรับภาระค่าใช้จ่ายมากมาย ในครั้งนี้จึงจะเป็นการช่วยลูกค้าให้ยังคงสามารถรักษาวงเงินในบัตรเครดิตไว้เพื่อนำไปใช้บริหารจัดการในส่วนอื่น เพียงเปลี่ยนมาผ่อนชำระค่าเบี้ยประกันกับ TQM แทน
ด้านนางสาวสมพร อำไพสุทธิพงษ์ ประธานเจ้าหน้าที่บริหาร บริษัท อีซี่ เลนดิ้ง จำกัด เปิดเผยว่า ในไตรมาส 4 ของปี 2564 คาดว่าจะสามารถปล่อยสินเชื่อเบี้ยประกันภัยได้กว่า 300 ล้านบาท สร้างรายได้ให้บริษัทฯกว่า 20 ล้านบาท ตั้งเป้าหมายในการปล่อยสินเชื่อในปี 2565 อีกกว่า 1,500 ล้านบาท ในอนาคตจะสามารถเพิ่มรายได้ให้เติบโตได้กว่า 100 ล้านบาทต่อปี นับเป็นอีกช่องทางที่มีโอกาสเติบโตและสร้างรายได้ให้บริษัทฯในระยะยาว
โดยปัจจุบัน TQM มีฐานลูกค้าทั่วประเทศกว่า 3 ล้านราย เบี้ยประกันภัยกว่า 17,500 ล้านบาท ขณะที่ ‘อีซี่ เลนดิ้ง’ จะเริ่มพิจารณาให้กับลูกค้าที่มีประวัติดี และจะขยายตลาดเพื่อตอบสนองลูกค้าต่อไป เป็นอีกหนึ่งช่องทางที่ช่วยเสริมสภาพคล่องให้กับลูกค้ารายย่อยได้โดยไม่ต้องใช้บัตรเครดิต และสามารถผ่อนชำระได้นานสูงสุดถึง 10 เดือน
 
 